לופלין

**לופלין** (באנגלית: **Laughlin**) היא עיר קיט במחוז קלארק שבמדינת נבדה בארצות הברית. לופלין שוכנת בקצה הדרומי של נבדה, על הגדה המערבית של נהר הקולורדו בגבול אריזונה-נבאדה, במורד הזרם מסכר דייוויס ואגם מוהאבי. בגדה המזרחית של הנהר בגבול זה נמצאת בולהד סיטי, אריזונה, שאוכלוסייתה גדולה בהרבה. העיר נמצאת 140 קילומטרים דרומית ללאס וגאס, ו-460 קילומטרים צפון-מזרחית ללוס אנג'לס. 

אדמיניסטרטיבית, העיר מוגדרת בתור אזור לא מאוגד, ולא כעיר, ובלשכת מפקד האוכלוסין של ארצות הברית העיר מוגדרת בתור "מקום מאוכלס המוגדר למפקד" (census-designated place). נכון למפקד האוכלוסין של 2020, האוכלוסייה מנתה 8,658 נפשות. סך אוכלוסיית הקהילות באזור לופלין - בבולהד סיטי, פורט מוהאבי, ועמק מוהאבי שבאריזונה, ובנידלס שבקליפורניה מונה כ-100,000 נפשות.

האטרקציות המרכזיות בלופלין הן מספר גדול יחסית של בתי מלון משולבי קזינו שנבנו בעיר, ובנוסף פעילויות על נהר הקולורדו.

לופלין נקראה על שם דון לופלין, יליד אווטונה, מינסוטה. לופלין רכש שטח באזור הקצה הדרומי של נבדה בשנת 1964, שנקרא אז סאות' פוינט. באותה תקופה, דון לופלין ניהל את "מועדון ה־101" בלאס וגאס. הוא פתח את מה שבסופו של דבר התפתח ל"ריזורט ריברסייד", ומאוחר יותר רצה לקרוא לקהילה "ריברסייד" או לחלופין "קזינו", אך סניף הדואר המקומי בחר בשם "לופלין" במקום.

## היסטוריה
לופלין נוסדה בשנות ה-40 בשם סאות' פוינט, בשל הקרבה לקצה הדרומי של מדינת נבאדה. בראשיתה של העיירה, היו בה מוטל ובר ששירתו כורי זהב וכסף, פועלי בניין שבנו את סכר דייוויס וחובבי דיג. בשנות ה-50 עזבו פועלי בניין, והעיירה למעשה נעלמה.

בשנת 1964, דון לופלין, הבעלים של "מועדון ה-101" בלאס וגאס, טס מעל האתר וראה את הפוטנציאל התיירותי שלו. הוא הציע לרכוש את הקרקע, ובתוך מספר שנים נפתח רזורט ריברסייד מוטל אנד קזינו, שהיו בו אז 12 מכונות מזל ושני שולחנות הימורים בלבד. קזינו שני, "מועדון בובקט", נפתח בשנת 1967, שם פועל כיום ה"גולדן נאגט לופלין". בשנת 1968, קזינו שלישי, ה"מונטה קרלו", פתח את שעריו. העיר השכנה בולהד סיטי, אריזונה, הייתה חלק מרכזי בצמיחתה של לופלין, בזכות סירות הסעות שהסיעו לקוחות מצד אריזונה של הנהר לאתרי הנופש של לופלין וחזרה. הקצה הדרומי ביותר של נבדה, לאורך נהר הקולורדו, שם נפגשות נבדה, קליפורניה ואריזונה, היה יעד תיירותי לאומי מרכזי ואתר הימורים במהלך שנות ה-70, ה-80 וה-90, בזכות איסורי הימורים מחוץ לנבאדה.

בשנות ה-80, לופלין התפתחה עם פתיחתם של מספר מלונות וקזינואים נוספים. מלון "קולורדו" (כיום "פיוניר"), "ריג'נסי", "סאמ'ס טאון גולד ריבר" (כיום ה"לופלין ריבר לודג'") וה"אדג'ווטר" נפתחו בתחילת שנות ה-80. משקיעים אחרים ראו במקום הזדמנות לצמיחה והשקיעו בו. פריחה שנייה הביאה לבנייתם של "קולורדו בל", "האראה'ס דל ריו" ו"רמדה אקספרס" (כיום "טרופיקנה לופלין"). בשנת 1987, דון לופלין מימן ובנה את גשר לופלין בעלות של 3.5 מיליון דולר, שיצר חיבור יבשתי בין לופלין לבולהד סיטי הסמוכה. הוא תרם את הגשר למדינות נבאדה ואריזונה. על הגשר נוסעים כ-30,000 כלי רכב מדי יום. בשנת 1988 הוכרז פרויקט ענק לבניית אתר נופש בשם "ריבר אמרלד". הפרויקט, שעלותו שוערכה בכ-800 מיליון דולר, היה אמור לכלול ארבעה בתי מלון משולבים עם קזינואים, אך הבנייה הופסקה בשנת 1990 בשל בעיות מימון, ונותרו שני מגדלים לא גמורים. מכל פרויקט "נהר אמרלד" שתוכנן, הושלם רק מסלול הגולף, שפעל בין השנים 1990 ל-2005. מלון "פלמינגו הילטון" (כיום "אקווריוס"), נבנה בשנת 1990.

תחנת הכוח מוהאבי, המונעת מפחם, נפתחה בשנת 1971 בלופלין, ונסגרה ב-31 בדצמבר 2005.

לופלין לא מאורגנת אדמיניסטרטיבית-פוליטית כעיר, מצב שיוצר לטענת רבים מהתושבים ובעלי העסקים בעיות והפסדים. היו בעבר מספר ניסיונות לאגד את לופלין, או את רובה, לעיר, אך אלו נכשלו.

## גאוגרפיה ואקלים
לפי לשכת מפקד האוכלוסין של ארצות הברית, שטח לופלין הכולל (בהגדרתו בלשכת האוכלוסין, שייתכן שאיננו תואם במדויק את שטח העיר האמיתי) הוא 231 קמ"ר, מהם 228 קמ"ר שטח יבשתי ו-3.6 קמ"ר שטח נהר.

האקלים השורר בלופלין הוא אקלים מדברי (BWh). בשנה יורדים בממוצע בעיר כ-150 מילימטרים של גשם. לופלין היא אחת הערים החמות ביותר בארצות הברית - בקיץ מזג האוויר חם מאוד, עם טמפרטורות שחוצות 40 מעלות צלזיוס לעיתים קרובות ביום, ובלילה 24–30 מעלות. ב-29 ביוני 1994 הטמפרטורה בלופלין הגיעה ל-51.7 מעלות צלזיוס, הטמפרטורה החמה ביותר שנמדדה במדינת נבאדה. בחורף הטמפרטורות לרוב נעות בין 18–24 מעלות צלזיוס ביום ל-6 עד 11 מעלות בלילה.

## תיירות
לופלין הוא יעד הבתי-מלון-קזינו השלישי הכי מתויר בנבאדה, אחרי לאס וגאס ורינו. העיר היא אחד מחמשת היעדים המובילים לחובבי קרוואנים אמריקאים. בשדרת הקזינואים בעיר נמצאים עשרות מסעדות וברים. ב-2019, הגיעו ללופלין 1.8 מיליון מבקרים. בעבר מבקרים רבים יותר היו מגיעים לעיר, והיא חוותה ירידה בעשור הראשון והשני של המאה ה-21, לאחר קשיי טיסות בעקבות פיגועי 11 בספטמבר.

בסביבת העיר נמצאים מספר שבילים ואזורים מיועדים לשהיה בטבע, אזורי דיג, אתרי גישה לנהר הקולורדו, ופארקים ציבוריים למשחקי כדור ושחייה.

## אירועים שנתיים
משנת 2001 "טרופיקנה אקספרס" מארחת גמר ה"טאלנט קווסט" הארצי. התחרות מתקיימת בשבוע השלישי של ספטמבר, שם זמרים בראשית דרכם מתחרים על המקום הראשון בקטגוריית הפופ/רוק/אר אנד בלוז והקאנטרי/מערבון.

מרוץ נהר לופלין, שנערך בין השנים 1983 ל-2019, משך אליו אלפי רוכבי אופנועים בכל אביב, בדרך כלל בסוף אפריל.

אריזונה ונבאדה לא נמצאות באותו אזור זמן. בחגיגות השנה האזרחית, תושבי בולהד סיטי מקדימים את תושבי לופלין. בליינים נוהגים לחגוג את חצות ראש השנה בבולהד סיטי ולאחר מכן לחצות את הגשר ללופלין כדי לחגוג אותו שוב בחצות.

## קישורים חיצוניים

## הערות שוליים

קטגוריה:יישובים שהוקמו ב-1964
קטגוריה:נבדה: יישובים